Diari Oficial de la Generalitat Valenciana


Sumari del DOGV 4469, del 28-03-2003 (2003/3427)

Resolució de 13 de març de 2003, de Ferrocarrils de la Generalitat Valenciana (FGV), declarant la innecessarietat d'un immoble.
-------------------------------------------------------------------------------------------------------------------------------

### Dades del document

Número de DOGV
:   4469

Data del DOGV
:   28-03-2003

Secció del DOGV
:   V. ALTRES ANUNCIS - F) EXPROPIACIONS

Número del document
:   2003/3427


Organisme emissor
:   Ferrocarrils de la Generalitat Valenciana

Tipus de document
:   Resolució

Resolució de 13 de març de 2003, de Ferrocarrils de la Generalitat Valenciana (FGV), declarant la innecessarietat d'un immoble. [2003/X3427]
  
El Consell d'Administració de FGV, fent ús de les facultats que li confereix el vigent estatut, aprovat per Decret 144/86, de 24 de novembre, del Consell de la Generalitat Valenciana, ha declarat la innecessarietat per a la prestació del servici ferroviari de l'immoble que a continuació es descriu:
  
Terrenys compresos entre els pp.kk. 1/100 i 2/195 de l'antic traçat de la línia del ferrocarril de València a Villanueva de Castellón, a través del c/ Campos Crespo de València, des de la seua cruïlla amb el c/ Pintor Agrasot, fins al peu del terraplé de la línia fèrria de Renfe de València a Utiel i Riba-roja de Túria.
  
Franja de terreny en el c/ Campos Crespo de València, des de la seua cruïlla amb el c/ Pintor Agrasot, fins al peu del terraplé del traçat de la línia fèrria de Renfe de València a Utiel i Riba-roja de Túria, corresponent a l'antic traçat de la línia fèrria de FGV de València a Villanueva de Castellón, entre els PP.KK. 1/100 i 2/195, i les andanes de l'antic baixador de Soriano, amb una superfície total de 8.652,49 m², dins dels límits del Sector de SUP núm. 9, Patraix, del PGOU de València.
  
Actualment, els dits terrenys no són necessaris per a l'explotació ferroviària, ja que han sigut substituïts per un nou traçat que en part discorre en subterrani.
  
Limita pel nord-oest, amb terrenys de l'actual traçat del ferrocarril de la línia 1 de FGV de Bétera a Villanueva de Castellón, en el c/ Campos Crespo de València. Pel sud-oest, amb el peu del terraplé de l'explanació del ferrocarril de Renfe de la línia de València a Utiel i Riba-roja de Túria. Per l'est, amb la resta de terrenys de l'antic traçat de la línia del ferrocarril de València a Villanueva de Castelló en el c/ Campos Crespo de València, a l'altura de la seua cruïlla amb el c/ Pintor Agrasot. Pel sud-est, amb terrenys corresponents al Sector de SUP núm. 9, Patraix, del PGOU de València en el c/ Campos Crespo, imparells, entre l'encreuament amb el c/ Pintor Agrasot i la línia fèrria de Renfe a Utiel i Riba-roja de Túria.
  
Els mencionats terrenys van ser adquirits en el seu dia a través d'expropiació forçosa per la Companyia de Ferrocarrils i Tramvies de València. I van ser transferit a FGV el 13.06.86 (Reial Decret 1.496/86).
  
El temps transcorregut des de l'adquisició d'este immoble, així com els avatars de tot tipus esdevinguts des d'aquell moment, impossibiliten materialment la notificació individualitzada als titulars de possibles drets, per la qual cosa procedeix fer esta notificació de forma pública i d'acord amb l'article 59 de la Llei de Règim Jurídic de les Administracions Públiques i del Procediment Administratiu Comú de 26 de novembre de 1992.
  
Cosa que es fa pública en compliment dels articles 54 i 55 de la Llei d'Expropiació Forçosa, de 16 de desembre de 1954, i l'article 65 del seu Reglament, de 26 d'abril de 1957, en el sentit que els anteriors propietaris dels terrenys o els seus drethavents puguen exercitar el dret de reversió que els poguera correspondre, mitjançant instància adreçada a esta entitat al domicili de les oficines centrals, partida de Xirivelleta, s/n, de València (CP 46892), acompanyada de la documentació que acredite fefaentment l'expropiació origen del dret reversional, la condició de ser propietari expropiat o el seu drethavent i la superfície i la identificació física de l'immoble objecte de reversió, tot això dins del termini d'un mes comptador a partir del dia de la publicació.